Leif Lahn Jensen (S), 2012-03-02:
Det var en rigtig sørgelig dag, da Venstre, Konservative, Dansk Folkeparti og Liberal Alliance for lidt over et år siden vedtog et prisloft på 6 ugers selvvalgt uddannelse for faglærte og ufaglærte forsikrede ledige.
Det var ikke kun sørgeligt, men jeg vil også tillade mig at kalde det dumt.
Det medførte, at mange at de her ledige ikke kunne få den opkvalificering, som netop kunne bringe dem tættere på arbejdsmarkedet.
Regeringen, Dansk Folkeparti og Liberal Alliance havde kun fokus på at tilbyde de arbejdsløse de billigste kurser, de billigste uddannelser, og ikke nødvendigvis de bedste eller mest beskæftigelsesrettede.
Det er en glædens dag.
Det er sejrens dag, for med det her lovforslag lægges der op til at fokusere på uddannelse og opkvalificering i hele beskæftigelsesindsatsen.
Så kan man jo som socialdemokrat kun være i godt humør.
Dermed vil vi selvfølgelig give de ufaglærte og de faglærte mulighed for at uddanne sig og opkvalificere sig til arbejdsmarkedet.
De vil kunne tage et hvilket som helst AMU-kursus til og med erhvervsuddannelsesniveau, som vil få dem tættere på arbejdsmarkedet.
Det vil hjælpe dem til at få et job igen og selvfølgelig også muligheden for eventuelt at gå i en anden retning, hvis de ikke kan få job inden for det erhverv, de nu befinder sig i.
Ved at fjerne prisloftet fjerner vi også de begrænsninger, som jobcentrene og a-kasserne har haft for at give den ledige den mest relevante uddannelse, både i forhold til borgeren og den aktuelle situation på det lokale og regionale arbejdsmarked, herunder selvfølgelig også de kompetencer, der efterspørges fra erhvervslivets side.
Det er altså igen fremadrettet og fornuftig uddannelse.
Det er en sejr for de ufaglærte og de faglærte, at vi nu igen kan tilbyde dem netop den uddannelse, de har brug for, for at komme tættere på arbejdsmarkedet og blive en del af hele det her arbejdsfællesskab.
Og det er jo også temaet for de reformer, som Socialdemokraterne er med til at lave.
Vi skal gennem uddannelse og opkvalificering hjælpe de arbejdsløse med at komme ud på arbejdsmarkedet.
Det er det, vi skal, og det er det, vi tager alvorligt.
Det er godt for den enkelte, og det er godt for hele samfundet.
Vi har – og nu vil jeg gerne bede fru Ulla Tørnæs om at lytte ret opmærksomt – set masser af eksempler på, hvor dumt dette forslag fra den borgerlige regering var.
Vi har et eksempel på, at virksomheden VSB Industri- og Stålmontage fra Randers har været nødsaget til at hyre udenlandsk arbejdskraft, da der ikke var opkvalificeret arbejdskraft i nærområdet.
Der står bl.a. også om en række andre virksomheder, som ikke kan få de mennesker, de vil, fordi de her folk mangler uddannelse.
Det er f.eks. Randers Tandhjulsfabrik, Prodan, Hein & Sønner, VSB og JKL Montage.
Og det her var bare eksempler fra Randers.
Jeg kan jo kun forestille mig, at det sker, fordi fru Ulla Tørnæs ikke vil lytte til de her eksempler, for eksemplerne er der.
Så det holder ikke at gøre sådan nogle ting, når arbejdsløsheden i Danmark er så høj.
6 ugers selvvalgt uddannelse kan være en stor hjælp til at efteruddanne og opkvalificere de ledige.
Det tror vi på, og derfor er det her et supergodt forslag.
Derfor er jeg i godt humør, og derfor smiler jeg hele vejen ned til min plads.
Vi støtter forslaget, og jeg skulle også hilse fra SF og sige, at de gør det samme.